# **Важна информация във връзка с либерализацията на пазара на електрическа енергия**

## Какво предстои да се случи след 1-ви октомври 2020 г. на пазара на електрическа енергия?

* За битовите клиенти на пазара на електрическа енергия – няма промяна в ситуацията и те остават на регулирани цени, които се определят от Комисията за енергийно и водно регулиране (КЕВР).
* Небитовите клиенти[[1]](#footnote-1), присъединени към електроразпределителна мрежа на ниско напрежение, са задължени да излязат на свободния пазар на електрическа енергия.

## Какво налага промените?

* Така направените промени в Закона за енергетиката са в съответствие с изискванията на Директива (ЕС) 2019/944 на Европейския парламент и Съвета от 5  юни 2019 година относно общите правила за вътрешния пазар на електроенергия и за изменение на Директива 2012/27/ЕС**.**

## Какви са ползите от излизането на свободния пазар за небитовите потребители?

• Възможност за избор на доставчик на електрическа енергия, съобразен с Вашия профил на потребление.

• Постигане на оптимални условия за доставка и балансиране.

* Конкуренция между доставчиците на електрическа енергия и постигане на по-добри условия за потребителите.

## Какви са сроковете, които трябва да знаете?

* В 30-дневен срок от влизането в сила на Закона за енергетиката, т.е. до 26-ти юли 2020 г. дружествата „ЧЕЗ Електро България” АД, „ЕВН България Електроснабдяване” ЕАД, „Енерго-Про Продажби” АД и „ЕСП Златни пясъци” ООД , в качеството им на крайни снабдители на електрическа енергия изпращат до всеки свой небитов краен клиент уведомление за прекратяване снабдяването с електрическа енергия от 1-ви октомври 2020 г. на обекти, присъединени към електроразпределителна мрежа на ниско напрежение.
* До 26-ти юли 2020 г. дружествата „ЧЕЗ Електро България” АД, „ЕВН България Електроснабдяване” ЕАД, „Енерго-Про Продажби” АД и „ЕСП Златни пясъци” ООД , в качеството им на крайни снабдители на електрическа енергия публикуват на интернет страниците си списък с небитовите клиенти на обекти, присъединени към електроразпределителна мрежа на ниско напрежение, в съответната лицензионна територия.
* До 31-ви август 2020 г. КЕВР утвърждава образец на типовия договор, с който се уреждат правата и задълженията на страните, условията за доставка на електрическа енергия от досегашния доставчик.
* До 30-ти септември 2020 г. всеки небитов клиент следва да сключи договор с доставчик на електрическа енергия по свободно договорени цени или да остане при досегашния доставчик, в ролята му на търговец на електрическа енергия с типов договор.
* Ако до 01-ви юли 2021 г. небитов клиент не е избрал доставчик на електрическа енергия по свободно договорени цени, ще се снабдява от досегашния си доставчик, но в качеството му на доставчик от последна инстанция.

## Какво ще се случи ако до 30-ти септември 2020 г. не сте сключили договор с доставчик на електрическа енергия по свободно договорени цени?

* В случай, че до 30-ти септември 2020 г. включително не сте сключили договор с доставчик на електрическа енергия по свободно договорени цени, доставката на електрическа енергия от 1-ви октомври 2020 г. ще продължи да се извършва от досегашния ви доставчик в качеството му на титуляр на лицензия за „търговия с електрическа енергия“.
* За осъществяване на доставка на електрическа енергия в горепосочения случай досегашният Ви доставчик, но в качеството си на търговец, ще сключи типов договор с Вас. До сключването на типовия договор, дружеството като досегашен доставчик в качеството си на краен снабдител осигурява доставката на електрическа енергия, при условие че Вие своевременно заплащате всички дължими суми във връзка с доставката.
* Типовият договор е със срок от 1-ви октомври 2020 г. до 30-ти юни 2021 г. и се сключва по образец, утвърден от КЕВР.

## Как да си избера доставчик на електрическа енергия?

* Договор за доставка на електрическа енергия по свободно договорени цени, може да се сключи с всеки търговски субект, който притежава лицензия за извършване на дейността“ търговия с електрическа енергия“.
* Информация за всички доставчици на електрическа енергия, във връзка с издадените им от КЕВР лицензии за извършване „търговия с електрическа енергия“ е налична на сайта на КЕВР <https://portal.dker.bg/registri/litsenzii>
* Небитовите клиенти при избора си на доставчик по свободно договорени цени следва да имат предвид, че избраният от тях доставчик на електрическа енергия трябва да бъде и координатор на балансираща група в съответствие с Правилата за търговия на електрическа енергия.
* Всеки небитов клиент сам избира доставчика, с който да сключи договор за доставка на електрическа енергия, въз основа на предоставени оферти и свободно договаряне или при условията и по реда на Закона за обществените поръчки.
* За първоначална регистрация на пазара на електрическа енергия по свободно договорени цени с договора за доставка Вие упълномощавате доставчика да подаде заявление за първоначална регистрация при съответния мрежови оператор, както и да сключи от Ваше име и за Ваша сметка договори с мрежовия оператор и с доставчика от последна инстанция, както и да подаде заявлението за първоначална регистрация.

## Какво ще се случи, ако при изтичане на типовия договор на 30-ти юни 2021 г. не сте сключил друг договор за доставка на електрическа енергия по свободно договорени цени?

* Тези от Вас, които до 30-ти юни 2021 г. включително, не са избрали доставчик на електрическа енергия, считано от 1-ви юли 2021 г. ще се снабдяват с електрическа енергия от същия доставчик, но в качеството му на доставчик от последна инстанция.
* Обърнете внимание, че при сделки с доставчик от последна инстанция, цената на електрическата енергия е значително по-висока. Това се дължи на факта, че функцията на доставчик от последна инстанция е да снабдява с електрическа енергия инцидентно, до избора на друг доставчик. Смяната на доставчик от последна инстанция с друг доставчик се извършва съгласно предвидения ред в Закона за енергетиката и Правилата за търговия с електрическа енергия.

## Какво трябва да знаете относно дължимите плащания при сделките по свободно договорени цени?

* Към настоящия момент в регулираната цена на електрическата енергия, която заплаща небитовият клиент, са включени разходите за балансиране и цената за задължения към обществото, като във фактурата за доставената електрическа енергия отделно са включени и разходите за мрежови услуги.
* При сключване на договор за доставка на електрическа енергия по свободно договорени цени страните сключват договор за комбинирани услуги, като предмет на този договор са продажбата на електрическа енергия и плащането на всички използвани от крайния клиент услуги в това число за мрежови услуги и за "отговорност за балансиране".
* Следва да се има предвид, че при доставка на електрическа енергия по свободно договорени цени, цената за задължения към обществото се начислява във фактурата отделно от цената на електрическата енергия.

## Какво да правят тези от Вас, които са възложители на обществени поръчки?

* В случай, че сте възложители на обществени поръчки, трябва да предприемете необходимите законови действия за възлагане на обществена поръчка за избор на доставчик на електрическа енергия при най-добри за Вас условия по реда на Закона за обществените поръчки.

## От къде, кога и как можете да получите достъп до актуална информация за офертите за доставка на електрическа енергия?

* За по-пълна информираност и осигуряване на възможност за участие на пазара на електрическа енергия по свободно договорени цени, в срок до 31-ви декември 2020  г. КЕВР ще създаде платформа и ще определи правилата за работа с нея.
* Правилата ще бъдат публикувани на интернет страницата на КЕВР като оператор на платформата.
* Независимо, че платформата ще бъде факт след 31-ви декември 2020  г. до тогава всеки небитов потребител на електрическа енергия следва да бъде активен в търсенето на доставчик, с който да сключи договор за доставка на електрическа енергия при най-добри за него условия. Информация за всички доставчици на електрическа енергия е налична на сайта на КЕВР <https://portal.dker.bg/registri/litsenzii>

### **Какво трябва да знаете за платформата?**

* Платформата ще е единна, централна, публична уеб базирана информационна система, която осигурява достъп до актуална информация за офертите за доставка на електрическа енергия.
* Крайните клиенти с очаквано годишно потребление под 100 000 kWh ще имат безплатен достъп до платформата за сравняване на оферти за доставка на електрическа енергия, включително оферти за договори с динамична цена на електрическата енергия.

### **Какво ще осигури платформата?**

* Осигурява условия за еднакво третиране на електроенергийните предприятия при сравняване на офертите за доставка на електрическа енергия;
* Осигурява критерии, въз основа на които да се извършва сравнението, включително услугите, които са публични;
* Предоставя точна и актуална информация, включително датата на последната актуализация;
* Достъпна е за хора с увреждания, лесна за сетивно възприемане, функционално пригодна, разбираема и стабилна;
* Осигурява ефективна процедура за съобщаване на наличието на неточна информация относно публикуваните оферти;
* Извършва сравнения, като обработването на лични данни се ограничава до данните, необходими за сравняването.

### **Какви задължения имат търговците на електрическа енергия към платформата?**

* Търговците на електрическа енергия са длъжни да предоставят на оператора на платформата ежемесечно актуална информация за офертите си за крайните клиенти с очаквано годишно потребление под 100 000 kWh.
* Търговците на електрическа енергия осигуряват информация за платформата във фактурите на клиентите или в приложения към тях.

## Какви са рисковете, които могат да възникнат в процеса по либерализация?

* Риск да не се информирате своевременно за актуалните офертите за доставка на електрическа енергия и да не сключите договор с доставчик на електрическа енергия при най-добри за Вас условия;
* Риск да получавате своята електрическа енергия на по-висока цена от доставчик от последна инстанция, ако не сте направили своя избор на търговец на електрическа енергия до 30-ти юни 2021 г. включително.

## Какво трябва да знаете за гарантиране на доставката на електрическа енергия?

* Няма риск да останете без доставка на електрическа енергия. Въпросът е при какви условия и на каква цена. Бъдете активни!

1. Съгласно Закона за енергетиката "небитов клиент" е клиент, който купува електрическа или топлинна енергия с топлоносител гореща вода или пара за отопление, климатизация, горещо водоснабдяване и технологични нужди или природен газ за небитови нужди. [↑](#footnote-ref-1)